Det Økonomiske og Sociale Udvalgs udtalelse om:

- »Kommissionens forslag til Rådets forordning (EF) om den agromonetære ordning for euroen«, og - »Kommissionens forslag til Rådets forordning (EF) om overgangsforanstaltninger for euroens indførelse i den fælles landbrugspolitik« (98/C 407/40)

Rådet for Den Europæiske Union besluttede den 3. juli 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det Økonomiske og Sociale Udvalg udpegede José María Espuny til hovedordfører.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, med 59 stemmer for, 1 imod og 8 hverken for eller imod, følgende udtalelse.

1. Indledning

1.1. Kommissionens forslag beskæftiger sig med den gennemgribende revision af den agromonetære ordning, som er nødvendig på grund af euroens indførelse i forbindelse med den fælles landbrugspolitik fra den 1. januar 1999. Den nuværende agromonetære ordning er karakteriseret ved, at man fastsætter særlige omregningskurser for landbruget, de grønne kurser. Når euroen rent faktisk overtager rollen som betalingsmiddel i tilknytning til landbrugspolitikkens priser og beløb, vil anvendelsen af de grønne kurser være forældet. Den nuværende situation er dog kendetegnet ved, at en række medlemsstater ikke deltager i euroen, hvilket gør det nødvendigt at bevare en minimal »agromonetær« ordning. Kommissionens forslag bygger på erfaringerne fra det nuværende system, idet der dog tages højde for den nye situation, som overgangen til euroen og Agenda 2000's retningslinjer for reformen af landbrugspolitikken medfører.

1.2. Kommissionen præsenterer i et første forslag den agromonetære ordning, som skal anvendes fra 1. januar 1999. I et andet forslag beskriver den overgangsforanstaltningerne, der skal muliggøre overgangen fra den nuværende ordning til den nye ordning.

1.3. Disse forslag omfatter særlig:

- en gennemgribende forenkling i form af en afskaffelse af landbrugspolitikkens særlige omvekslingskurser, hvilket skal gælde for alle medlemsstaterne, hvad enten de deltager i euroen eller ej, og anvendelse af den faktiske vekselkurs, markedskursen. Denne faktiske vekselkurs bliver den kurs, som uigenkaldeligt bliver fastlåst for medlemstaterne i eurozonen, og vekselkursen på dagen for den udløsende begivenhed i de andre medlemsstater;

- bevarelse af en ordning vedrørende degressiv og tidsbegrænset udligningsstøtte i forbindelse med indtægtstab for landmænd i medlemsstater uden for eurozonen, som skyldes reevalueringer. Hovedtrækkene er inspireret af den nuværende ordning. Den nye ordning, hvor EU deltager i finansieringen, er valgfri for de berørte medlemsstater, og sondrer imellem indtægtstab, der skyldes en nedskæring af den direkte støtte, og de, som skyldes en reevaluerings virkning på de andre beløb, som fastsættes inden for rammen af landbrugspolitikken. Den betragtes som en overgangsordning, der skal afskaffes den 1. januar 2002;

- afvikling af monetære afvigelser fremkaldt af euroens indførelse mellem de grønne kurser og markedskurserne den 21. december 1998. Denne afvikling, som kan minde om en sidste revaluering eller devaluering af den grønne kurs i henhold til den gældende ordnings regler, fastsætter udligningsstøtte, idet der både hentes inspiration fra den gældende ordning og den, som ifølge planen træder i kraft den 1. januar 1999.

2. Generelle bemærkninger

2.1. ØSU ser positivt på de generelle retningslinjer i Kommissionens forslag, der indebærer en gennemgribende forenkling af den gældende ordning - der i øvrigt fuldt ud løser de nødvendige opgaver - men som af landmændene, forarbejdningsindustrien og de øvrige aktører anses som den mest indviklede og mindst gennemsigtige del af den fælles landbrugspolitik.

2.2. ØSU deler Kommissionens analyse, ifølge hvilken indførelsen af euroen og den fælles landbrugspolitiks udvikling gør det muligt at afskaffe de særlige omvekslingskurser på landbrugsområdet fra den 1. januar 1999 til fordel for euroens reelle vekselkurs, og dette skal også gælde for de medlemsstater, som ikke deltager i euroen. Dette valg gør det muligt at gøre ordningen for landbrugspolitikken mere fleksibel og bringe den nærmere op ad den monetære virkelighed.

2.3. Der er mange store fordele:

- de institutionelle landbrugsprisers stabilitet vil for producenterne og forarbejdningsindustrien i eurozonen medføre, at en vigtig kilde til misforståelser og gnidninger i de handelsmæssige forbindelser mellem landbrugspolitikkens forskellige aktører fjernes - på produktionsniveau, i de forskellige faser af forarbejdningen og indtil distributionen;

- forenklingen af omvekslingen fra de institutionelle priser til nationale valutaer for de medlemsstater, som ikke deltager i euroen, fordi den grønne kurs bliver erstattet af markedskursen, vil desuden gøre det muligt at anvende finansmarkedernes mekanismer for at sikre sig i forhold til kursudviklingen;

- afskaffelsen af de grønne kurser til fordel for de institutionelle landbrugspriser vil også indirekte gøre markedspriserne mere gennemsigtige;

- den nye ordning vil fjerne de kunstige handelsstrømme, som skyldes forskellene mellem de grønne kurser og markedskurserne;

- på det budgetmæssige område vil virkningen af en stigning i udgifterne på landbrugsområdet, som skyldes franchisernes asymmetri i den nuværende agromonetære ordning, blive fjernet.

3. Særlige bemærkninger

3.1. ØSU er opmærksom på, at det vigtigste problem ligesom tidligere består i at kompensere for de indkomsttab, som skyldes en reduktion af landbrugspolitikkens priser og støttebeløb efter en revaluering. Dette spørgsmål berører - selv om det er af fælles interesse for hele EU - i første omgang kun de medlemsstater, som ikke deltager i euroen, og med hensyn til den direkte støtte er det et spørgsmål, som man på grund af landbrugspolitikkens udvikling i stigende grad er opmærksom på.

3.2. I forbindelse med den nuværende agromonetære ordning har ØSU fulgt udviklingen i kompensationsordningerne, der både skyldes budgetmæssige krav, landbrugspolitikkens udvikling og EU's internationale forpligtelser. ØSU mener derfor, at de nye planlagte udligningsregler er et logisk resultat af de indhøstede erfaringer og den nye situation, som euroen skaber. ØSU er ligeledes enig i, at disse ordninger skal gælde i en overgangsperiode, men mener, at deres afskaffelse fra 1. januar 2001 skal underkastes en forudgående undersøgelse af situationen før denne dato.

3.3. ØSU ønsker dog at henlede Kommissionens opmærksomhed på, at denne udligningsstøttes udformning og den anvendte finansieringsmetode ikke er af en sådan beskaffenhed, at enhver diskrimination mellem medlemsstaterne og inden for en enkelt medlemsstat fjernes. Derfor anmoder ØSU om, at udligningsstøtten i det omfang, den anvendes, skal tildeles uden forskelsbehandling og til alle de berørte parter, herunder industrien.

3.4. I forbindelse med forslagets artikel 8, der fastsætter den agromonetære ordning for euroen (direkte betaling i euro) tager ØSU til efterretning, at de medlemsstater, som ikke deltager i euroen, kan anvende euro i stedet for den nationale valuta til betaling af beløb i forbindelse med den fælles landbrugspolitik. Når man lægger så stor vægt på, at den nye ordning skal være neutral uanset landenes deltagelse i euroen, er det strengt nødvendigt at være opmærksom på en nøje overholdelse denne artikels bestemmelser for at sikre, at det ikke er mere fordelagtigt at anvende euroen for medlemsstaterne uden for eurozonen end for de medlemsstater, som deltager i euroen.

4. Konklusion

4.1. ØSU støtter i det store hele den nye agromonetære ordning, som Kommissionen foreslår. Det er den logiske konsekvens af en tilnærmelse til den monetære virkelighed, af forenklingen og af de budgetmæssige besparelser.

4.2. ØSU ønsker, at euroens indførelse vil bidrage til stabilitet på valutamarkederne, hvilket vil gøre behovet for en agromonetær ordning mindre. ØSU håber, at alle medlemsstaterne vil ende med at deltage i den fælles valuta, hvilket definitivt vil løse det agromonetære spørgsmål.

4.3. ØSU konstaterer, at Kommissionens forslag ikke tager højde for de kommende medlemsstater. ØSU opfordrer Kommissionen til at undersøge dette spørgsmål, så snart vilkårene for overgangsordningerne i forbindelse med optagelsen ligger fast.

4.4. ØSU opfordrer Kommissionen og Rådet til at tage højde for de særlige bemærkninger i denne udtalelse.

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne:

Punkt 3.4

Punktet erstattes af følgende:

»3.4. ØSU mener, at den nye ordning bør udformes og gennemføres, så den bliver neutral for alle lande, uanset om de deltager i euroen eller ej. Det gælder den mulighed, som artikel 8 giver for at anvende euroen i stedet for den nationale valuta til betalinger under den fælles landbrugspolitik. Der bør også ses nærmere på udformningen af overgangsreglerne om beregning af den direkte støtte ud fra en referenceproduktion, da dette kan føre til en skæv fordeling af støtten. Forslaget om national medfinansiering kan ligeledes skabe problemer.«

Afstemningsresultat

For: 14, imod: 32, hverken for eller imod: 9.